Recenzija delovnega učbenika Pisani svet znanja: Slovenščina 7

Delovni učbenik za slovenščino v 7. razredu osnovne šole Pisani svet znanja: Slovenščina 7 avtoric Martine Križaj, Marje Bešter Turk, Lare Godec Soršak, Maje Šebjanič Oražem in Tine Žagar Pernar sestavljata 2 dala. Prvi del obsega 146 strani in drugi del 140 strani, k temu pa je dodana še Revija za radovedne, ki obsega dodatnih 12 raznovrstnih in zanimivih besedil na 24 straneh, ki razširjajo polje obravnave. Celota predstavlja vsebinsko in didaktično celovito zasnovano učno gradivo za pouk slovenščine v 7. razredu osnovne šole. Delovni učbenik sledi učnemu načrtu ter sistematično obravnava temeljna jezikovna področja. Prvi del je razdeljen na 5 poglavij: Slovenski jezik, Sporazumevanje in besedilo, Glasoslovje in pravorečje, Pravopis in Besedoslovje, v 2. delu pa najdemo še dve poglavji: obširno in natančno zasnovano Oblikoslovje in Skladnjo.

Na samem začetku vsakega dela so jasno razložene krajšave, kar je dobrodošlo in vodi k poenotenju na ožjem šolskem prostoru in širše, dodana pa je tudi legenda, ki jasno označuje učenčevo aktivnost in ga usmerja, ali naj uporabi računalnik ali napiše, poveže znanje, posluša, si ogleda posnetek, sodeluje v igri ali ponovi snov iz nižjih razredov.
Vsebinska zasnova je pregledna in logično strukturirana. Posamezna poglavja so razdeljena na smiselne enote, ki učenca vodijo od ponovitve predznanja (»Kaj že znam?«) prek usvajanja novih vsebin, utrjevanja do povzemanja usvojenega znanja in samoevalvacije (»Kaj sem se naučil/-a?«). Tak pristop omogoča postopno nadgrajevanje znanja ter spodbuja zavedanje lastnega učnega napredka.
Didaktično gradivo temelji na sodobnih načelih učenja, saj učence aktivno vključuje v proces spoznavanja. Naloge so raznolike in pokrivajo različne kognitivne ravni – od osnovnega razumevanja do analize in tvorjenja besedil. Raznolikost nalog (npr. dopolnjevanje, razvrščanje, samostojno tvorjenje besedil, razumevanje in analiza) spodbuja različne ravni mišljenja – od znanja in uporabe do analiziranja in utemeljevanja. Posebej velja izpostaviti povezovanje jezikovnih vsebin z vsakdanjimi situacijami, kar prispeva k funkcionalni rabi znanja. Prav tako so učenci v vsaki enoti izpostavljeni raznolikim aktivnostim (npr. pisanje, poslušanje, raba računalnika, ogled …), kar bogati pouk in ga naredi zanimivejšega.
Izhodiščna besedila so aktualna, tematsko raznolika in starostno primerna, tudi nevsiljivo vzgojna. Hkrati so tudi raznovrstna glede na prenosnik, kar je jasno označeno z znaki, prikazanimi na začetku v obliki legende. Pogosto vključujejo tudi elemente kulturne in splošne razgledanosti (npr. besedila o slovenskem prostoru, jeziku, umetnosti), kar dodatno prispeva k širšemu razumevanju jezika kot družbenega pojava. Prisotne so tudi naloge, ki spodbujajo kritično mišljenje in samostojno raziskovanje (npr. uporaba jezikovnega portala Franček).
Gradivo odlikuje jasna in pregledna vizualna podoba. Uporaba ikon, tabel, poudarkov in slikovnega gradiva učencem olajša orientacijo in razumevanje snovi ter povečuje motivacijo za delo. Navodila so jasna in natančna, kar omogoča tudi samostojno učenje. Zgradba poglavij sledi načelu, da je v središču pouka učenec, kar se kaže v tem, da znanje pridobiva predvsem prek lastne aktivnosti ob vmesni podpori in dodatni razlagi učitelja. Povzetki snovi v zelenih okvirčkih so izjemno natančni in dovolj obširni, hkrati pa pripomorejo k lažjemu dopolnjevanju preglednic ob koncu vsake enote, ki zahtevajo povzetek obravnavane snovi. Delovni učbenik je opremljen s številnimi nalogami, ki brez težav omogočajo individualizacijo in tudi diferenciacijo. Učitelj se tako lahko samostojno odloči, katere naloge bo učenec reševal v okviru pouka, katere za domačo nalogo in katere lahko učenec opravi kot dodatno utrjevanje znanja. Poleg povzetkov, ki so zapisani v poljudnoznanstvenem jeziku, ki je ustrezno prilagojen razvojnim in jezikovnim značilnostim sedmošolcev, je delovni učbenik opremljen še s številnimi zanimivostmi in dodatnimi pojasnili (Dobro je vedeti), ki še podkrepijo obravnavano snov.
Z razvojno-psihološkega vidika sta gradivi ustrezni, saj upoštevata starostne značilnosti učencev ter postopno uvajata zahtevnejše jezikovne pojme. Hkrati spodbujata razvijanje sporazumevalne zmožnosti, bralne pismenosti in jezikovne refleksije.
Sklep: Ocenjujem, da gre za kakovostno in sodobno zasnovano učno gradivo, ki učinkovito podpira pouk slovenščine v 7. razredu ter učencem omogoča aktivno, smiselno in trajno usvajanje jezikovnega znanja.

